Det er bestemt ikke konservativ politik, at millioner af afrikanere skal til Europa for at arbejde.

Det er meldingen fra De Konservatives formand, Søren Pape Poulsen, efter at partiets spidskandidat til europaparlamentsvalget, Pernille Weiss, har skabt stor debat med et interview, hun har givet til Berlingske.

Her udtaler hun, at hun ikke er ”bange for migration og 10 millioner ekstra borgere fra et andet sted i verden”.

- Vi kommer i EU til at mangle over 10 millioner par hænder de kommende år, siger Pernille Weiss, der vil styrke EU's samarbejde med Afrika.

- Hvis vi koldt og kontant ser på, hvor der i fremtiden vil være en overbefolkning, og hvor befolkningen skrumper, så siger det sig selv, at vi må se på den bedst mulige måde at få stimuleret til, at folk er der, hvor der er plads til dem og brug for dem.

Men det er ikke partiets holdning, understreger partiets politiske leder, Søren Pape Poulsen, nu.

- Jeg vil gerne mane enhver tvivl til jorden: Det er IKKE konservativ politik, at der skal 10 mio. afrikanere til Europa. EU skal først og fremmest fokusere på styrket kontrol af de ydre grænser, skriver han i et tweet.

'Misforståelsesmuligt'

Her understreger han samtidig, at han er ”glad for, at Pernille Weiss har præciseret dette i går aftes”.

Han henviser til det tweet, Pernille Weiss selv sendte i aftes, efter at artiklen var blevet offentliggjort på Berlingskes hjemmeside.